Na temelju članaka 2., 48. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23), članka 37. Zakona o dadiljama („Narodne novine“ broj: 37/13 i 98/19) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst, 1/18, 2/20 i 1/21), Gradsko vijeće Grada Koprivnice, na \_\_. sjednici održanoj \_\_\_\_\_\_.2025. godine donijelo je

**P R O G R A M**

**javnih potreba u području predškolskog odgoja i obrazovanja**

**Grada Koprivnice za 2026. godinu**

**Članak 1.**

Ovim Programom javnih potreba u području predškolskog odgoja i obrazovanja Grada Koprivnice za 2026. godinu (u daljnjem tekstu: „Program“) utvrđuju se oblici, opseg i način zadovoljavanja javnih potreba u području predškolskog odgoja i obrazovanja Grada Koprivnice te obim, način i dinamika financiranja tih potreba u 2026. godini iz Proračuna Grada Koprivnice.

Javne potrebe iz stavka 1. ovog članka, zadovoljavat će se ostvarivanjem:

1. redovitih programa njege, odgoja, naobrazbe, zdravstvene zaštite, prehrane i socijalne skrbi djece predškolske dobi te posebnih poludnevnih i kraćih programa,
2. programa predškole,
3. drugih programa važnih za razvoj predškolskog odgoja u Gradu Koprivnici.

Ciljevi koji se žele ostvariti provođenjem navedenih programa su zadovoljavanje djetetovih osnovnih potreba te poštivanje individualnih razlika u brzini razvoja i stilu učenja djeteta, cjelovit razvoj svih djetetovih sposobnosti i potencijala, oblikovanje djetetove osobnosti u smislu jačanja pozitivne i realne slike o sebi, uočavanja i prihvaćanja međusobnih različitosti, usvajanja osnovnih moralnih vrednota kulture i tradicije kojoj dijete pripada, stjecanje socijalnih vještina i znanja potrebnih za djetetov daljnji razvoj, izgrađivanje stavova i sustava vrijednosti koji promiču i štite ljudsko dostojanstvo, njegovanje mirotvornog ponašanja te stvaranje optimalnih uvjeta za razvoj djeteta stvaranjem razvojno-poticajne sredine koja uključuje materijalne i socijalne uvjete. U realizaciju navedenog programa potrebno je uključiti roditelje kao aktivne sudionike.

**Članak 2.**

Financijska sredstva za ostvarenje ciljeva iz članka 1. ovog Programa, osigurat će se u Proračunu Grada Koprivnice za 2026. godinu u ukupnom iznosu od **8.635.851,00** EUR, a u okviru slijedećih aktivnosti i programa:

|  |  |  |
| --- | --- | --- |
| PROGRAM | PROGRAM PREDŠKOLSKOG ODGOJA |  |
| A300113 | Sufinanciranje cijene smještaja djece u privatnim vrtićima | 632.200,00 |
|  | *Vrtići izvan Grada Koprivnice* | *1.000,00* |
|  | *Dječji vrtić Sv. Josipa* | *112.800,00* |
|  | *Dječji vrtić "Igra"* | *518.400,00* |
| A300112 | Sufinanciranje cijene smještaja djece kod dadilja | 100.000,00 |
| A300117 | Rekonstrukcija i adaptacija postojećih objekata | 30.000,00 |
| A300118 | Sredstva za fiskalnu održivost dječjih vrtića | 290.000,00 |
| A300101 | Odgojno i administrativno tehničko osoblje – D.V. „Tratinčica“ | 2.899.700,00 |
| A300104 | Predškola – D.V. „Tratinčica“ | 15.000,00 |
| A300105 | Unapređenje standarda - vlastiti prihodi | 497.300,00 |
| A300120 | Odgojno i administrativno tehničko osoblje – D.V. „Medenjak“ | 3.370.500,00 |
| A300121 | Unapređenje standarda – DV „Medenjak“ | 498.965,00 |
| A300102 | Odgojno i administrativno tehničko osoblje – D.V. COOR „Podravsko sunce“ | 210.350,00 |
| A300106 | Didaktika, pomagala | 9.136,00 |
| A300111 | Rana razvojna podrška | 82.700,00 |
| **UKUPNO:** | | **8.635.851,00** |

Iznos od **8.635.851,00 EUR** osigurat će se za korisnike kako slijedi: Dječji vrtić „Tratinčica“ Koprivnica, Dječji vrtić „Medenjak“ Koprivnica, Dječji vrtić Centra za odgoj, obrazovanje i rehabilitaciju Podravsko sunce Koprivnica, Dječji vrtić „Igra“, Dječji vrtić Svetog Josipa – Podružnica Koprivnica, dječje vrtiće koji svoju djelatnost obavljaju izvan područja Grada Koprivnice te za obrte za čuvanje djece.

**Članak 3.**

Sredstva za Dječji vrtić „Tratinčica“ Koprivnica povlačit će se iz Proračuna Grada Koprivnice temeljem naloga u riznici, a razmjerno mjesečnim potrebama i ostvarenju troškova, prema dospijeću, a na temelju vjerodostojne knjigovodstvene i ostale dokumentacije i zahtjeva.

Sredstva za Dječji vrtić „Medenjak“ Koprivnica povlačit će se iz Proračuna Grada Koprivnice temeljem naloga u riznici, a razmjerno mjesečnim potrebama i ostvarenju troškova, prema dospijeću, a na temelju vjerodostojne knjigovodstvene i ostale dokumentacije i zahtjeva.

Sredstva za Dječji vrtić Centra za odgoj, obrazovanje i rehabilitaciju Podravsko sunce povlačit će se iz Proračuna Grada Koprivnice temeljem naloga u riznici, a razmjerno mjesečnim potrebama i ostvarenju troškova, prema dospijeću, a na temelju vjerodostojne knjigovodstvene i ostale dokumentacije i zahtjeva.

Sredstva za Dječji vrtić „Igra“ i Dječji vrtić Svetog Josipa – Podružnica Koprivnica doznačit će se iz Proračuna Grada Koprivnice na žiro – račune vrtića u skladu s Ugovorima o izravnom sufinanciranju kojima će se definirati međusobna prava i obaveze korisnika proračunskih sredstava i Grada Koprivnice, a temeljem Naloga nadležnog upravnog odjela.

Sredstva za obrte za čuvanje djece doznačit će se iz Proračuna Grada Koprivnice na žiro – račune obrta koji djeluju na području Grada Koprivnice u skladu s Ugovorima o izravnom sufinanciranju kojima će se definirati međusobna prava i obaveze korisnika proračunskih sredstava i Grada Koprivnice, a temeljem Naloga nadležnog upravnog odjela.

Sredstva za dječje vrtiće koji svoju djelatnost obavljaju izvan područja Grada Koprivnice doznačit će se iz Proračuna Grada Koprivnice na žiro – račun vrtića u skladu s Ugovorom o izravnom sufinanciranju.

Ugovori o izravnom sufinanciranju iz stavaka 4. i 5. ovog članka sklapaju se za razdoblje od 01.01. – 31.12.2026. godine.

Ugovori o izravnom sufinanciranju iz stavka 6. ovog članka sklapaju se od dana podnošenja zahtjeva.

**Članak 4.**

Odlukom o utvrđivanju mjerila za sufinanciranje djelatnosti ustanova predškolskog odgoja i obrazovanja na području Grada Koprivnice utvrđuje se financijski okvir sufinanciranja Programa koji se financira općim prihodima i primicima Grada Koprivnice, uplatama roditelja i sredstvima fiskalne održivosti.

**Članak 5.**

Osim programa iz članka 1. ovog Programa, korisnici iz članka 2., stavka 2. ovog Programa mogu, prema ukazanoj potrebi, organizirati i druge (kraće dnevne/višednevne) programe za djecu, za čije ostvarivanje sredstva osiguravaju uplatama roditelja.

**Članak 6.**

Vrtići i obrti za čuvanje djece iz članka 3., stavaka 4. i 5. ovog Programa, o svom radu i realizaciji sredstava utvrđenih ovim Programom podnose Izvješća sukladno sklopljenim Ugovorima o izravnom sufinanciranju.

Upravni odjel za društvene djelatnosti nadzire izvršenje ovog Programa, prati namjensko korištenje i utrošak sredstava i podnosi godišnji Izvještaj o ostvarenju Programa gradonačelniku Grada Koprivnice.

**Članak 7.**

Ovaj Program javnih potreba u području predškolskog odgoja i obrazovanja Grada Koprivnice za 2026. godinu objavit će se u „Glasniku Grada Koprivnice“, a stupa na snagu 1. siječnja 2026. godine.

GRADSKO VIJEĆE

GRADA KOPRIVNICE

KLASA:

URBROJ:

Koprivnica,

PREDSJEDNIK:

Ivan Pal

**OBRAZLOŽENJE**

1. **Zakonska osnova**

Pravna osnova za donošenje Programa javnih potreba u području predškolskog odgoja i obrazovanja Grada Koprivnice za 2026. godinu (u daljnjem tekstu: Program) sadržana je u odredbama članaka 2., 48. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) kojima je uređeno financiranje dječjih vrtića i u odredbi članka 37. Zakona o dadiljama („Narodne novine“ broj: 37/13 i 98/19) kojim je propisano subvencioniranje djelatnosti dadilja od strane jedinica lokalne samouprave, a zbog utvrđivanja javnih potreba u području predškolskog odgoja i obrazovanja. Člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst i 1/18, 2/20 i 1/21) utvrđena je nadležnost Gradskog vijeća Grada Koprivnice za donošenje općih akata.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Navedenim Programom obuhvaćena je djelatnost predškolskog odgoja i obrazovanja, njezini ciljevi i potrebe, osigurana sredstva te načini realizacije istih.

Danas na području Grada Koprivnice djeluju ukupno 4 dječja vrtića i to: Dječji vrtić „Tratinčica“ Koprivnica, Dječji vrtić „Medenjak“ Koprivnica, Dječji vrtić Centra za odgoj, obrazovanje i rehabilitaciju Podravsko sunce, Dječji vrtić „Igra“, i Dječji vrtić Svetog Josipa - Podružnica Koprivnica. U navedenim ustanovama predškolskim odgojem i obrazovanjem obuhvaćeno je oko 1.180 djece jasličke, vrtićke i predškolske dobi, a provode se redovni programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi te posebni poludnevni i kraći programi, program predškole i drugi programi važni za razvoj predškolskog odgoja u Gradu Koprivnici.

Programom se osiguravaju i financijska sredstva za sufinanciranje čuvanja, brige i njege djece jasličke i vrtićke dobi u 11 obrta za čuvanje djece koji djeluju na području Grada Koprivnice, a u kojima se usluga pruža za prosječno 55 djece.

Osiguravaju se financijska sredstva i za djecu koja nisu uspjela ostvariti upis u dječje vrtiće kojima je osnivač Grad Koprivnica, a upisana su u dječji vrtić koji svoju djelatnost obavlja izvan područja Grada Koprivnice.

Članak 1. propisuje način na koji se ostvaruje navedeni Program i ciljevi koji se žele postići.

Članak 2. propisuju korisnike Programa i iznos osiguranih financijskih sredstava po aktivnostima.

Članak 3. utvrđuje način isplate financijskih sredstava i praćenje korištenja istih.

Članak 4. utvrđuje financijski okvir sufinanciranja Programa.

Članak 5. utvrđuje za što se koriste mjesečne uplate roditelja polaznika Dječjih vrtića.

Članak 6. utvrđuje način izvještavanja korisnika Programa.

Članak 7. propisuje gdje će se objaviti Program i kada će stupiti na snagu.

1. **Potrebna sredstva za provedbu akta**

Sredstva za provedbu Programa planirana su u Proračunu Grada Koprivnice za 2025. godinu u sklopu aktivnosti A300113, A300112, A300117, A300118, A300101, A300104, A300105, A300120, A300121, A300102, A300106, A300111 u ukupnom iznosu od **8.635.851**,00 EUR.

Slijedom navedenog predlaže se Gradskom vijeću Grada Koprivnice donošenje Programa javnih potreba u području predškolskog odgoja i obrazovanja Grada Koprivnice za 2026. godinu.

Nositelj izrade: Predlagatelj:

Upravni odjel za društvene djelatnosti

SLUŽBENICA OVLAŠTENA ZA PRIVREMENO

OBAVLJANJE POSLOVA PROČELNIKA: GRADONAČELNIK:

Ida Bakrač Mišel Jakšić